b'\n_START_ARTICLE_\nTeisinis pagrindas\n_START_PARAGRAPH_\nTeisinis pagrindas (juridinis pagrindas)\xc2\xa0\xe2\x80\x93 pamatin\xc4\x97 nuostata, kuria yra teisi\xc5\xa1kai remiamasi arba kas nors grind\xc5\xbeiama._NEWLINE_Tinkamas teisinis pagrindas\xc2\xa0\xe2\x80\x93 konkreti teis\xc4\x97s norma, kuria yra grind\xc5\xbeiama, legitimuojama veika, proced\xc5\xabra, teisena, subjektin\xc4\x97s teis\xc4\x97s ir pareigos (ie\xc5\xa1kinys, teisinis reikalavimas). Teisinio pagrindo nebuvimas, kai jis kokiai nors veikai yra b\xc5\xabtinas,\xc2\xa0\xe2\x80\x93 teis\xc4\x97s pa\xc5\xbeeidimas. Pavyzd\xc5\xbeiui, svetimo daikto pa\xc4\x97mimas; tokiu atveju teis\xc4\x97tas daikto valdytojas turi teis\xc4\x99 reikalauti gr\xc4\x85\xc5\xbeinti daikt\xc4\x85 i\xc5\xa1 neteis\xc4\x97to valdymo remiantis konkre\xc4\x8dia \xc4\xafstatymo (CK) norma; teis\xc4\x97saugos institucijos \xc4\xafstatymo\xc2\xa0\xe2\x80\x93 BK, ATPK\xc2\xa0\xe2\x80\x93 pagrindu gali patraukti asmen\xc4\xaf baud\xc5\xbeiamojon arba administracin\xc4\x97n atsakomyb\xc4\x97n).\n_START_SECTION_\nReik\xc5\xa1m\xc4\x97\n_START_PARAGRAPH_\nTeisinis pagrindas turi didel\xc4\x99 reik\xc5\xa1m\xc4\x99 teis\xc4\x97s taikymo, \xc4\xafvairi\xc5\xb3 valdymo institucij\xc5\xb3 veikloje. \xc4\xae teisinius g\xc4\x97rius gali b\xc5\xabti k\xc4\x97sinamasi tik \xc4\xafstatymo apibr\xc4\x97\xc5\xbetais atvejais, kitaip vie\xc5\xa1ojo valdymo institucij\xc5\xb3 veikla gali b\xc5\xabti neteis\xc4\x97ta (pvz., be jokio pagrindo policija sulaiko asmen\xc4\xaf ir laiko dabokl\xc4\x97je neribot\xc4\x85 laik\xc4\x85; arba sulaikymo atveju, esant pagr\xc4\xafstam \xc4\xaftarimui, jis u\xc5\xbetrunka ilgiau nei 48 h, o tolesniam sulaikymui negaunama teismo sankcijos,- tai rei\xc5\xa1kia, kad asmuo yra kalinamas neteis\xc4\x97tai)._NEWLINE_Procesinis materialini\xc5\xb3 ir kitoki\xc5\xb3 teisi\xc5\xb3 \xc4\xafgyvendinimas taip pat galimas tik esant tinkamam teisiniam pagrindui._NEWLINE_Teis\xc4\x97s legitimacijai svarbu taip pat ir juridinis teisinio reguliavimo pagrindimas. Teisin\xc4\x97 valstyb\xc4\x97 negali reguliuoti absoliu\xc4\x8diai vis\xc5\xb3 socialinio gyvenimo sri\xc4\x8di\xc5\xb3\xc2\xa0\xe2\x80\x93 tam b\xc5\xabtina kompetencija leisti atitinkamus teis\xc4\x97s aktus. Be to net jei ir esti tokia kompetencija, svarbu nepa\xc5\xbeeisti jos s\xc4\x85lyg\xc5\xb3. Pavyzd\xc5\xbeiui, \xc5\xbemogaus teis\xc4\x97s ir laisv\xc4\x97s gali b\xc5\xabti ribojamos tik \xc4\xafstatymu. I\xc5\xa1leidus \xc5\xbeemesnio lygmens teis\xc4\x97s akt\xc4\x85, kuriuo yra k\xc4\x97sinamasi \xc4\xaf priva\xc4\x8di\xc4\x85 srit\xc4\xaf (pvz., ministro \xc4\xafsakymu nustatomas privalomas vidurinis i\xc5\xa1silavinimas visiems gyventojams), tokia veikla neturi teisinio pagrindo, taigi yra neteis\xc4\x97ta.'